詠白蓮花
作者：劉才邵
朝代：宋

paragraphs: 長林翠乾因薰爍，池面水平風不落。
天公似亦厭煩溽，開就寒姿洗暄濁。
龍宫想見送來時，靚粧無數褰珠箔。
預愁風日會無情，翠蓋欹斜護纖弱。
冰魂玉骨意自遠，凡花不是無心學。
神人飲露骨偏清，仙子凌波塵不著。
不隨時世事塗抹，徧得月娥憐綽約。
雲軿隱隱欲降時，寒光清霧都情薄。
勤勤問訊難留滯，欲去徘徊伸素約。
待得秋高風露清，相将歸去朝珠閣。
身家元是社中人，宿契非同謝康樂。
更恐群仙苦相問，寄與短章資一噱。